The Sims 4

**The Sims 4** — თამაში-სიმულატორი,  წარმოადგენს The Sims-ის სერიის მეოთხე ნაწილი. იგი შემუშავებულია Maxis-ს და The Sims Studio-ს მიერ და გამოშვებულია Electronic Arts-ის მიერ. *The Sims 4*-ის გამოცემის შესახებ ცნობილი გახდა 2013 წლის 6 მაისს. აშშ-ში კი 2014 წლის 2 სექტემბერს გამოვიდა, Microsoft Windows-ისთვის. *The Sims 4* არის პირველი თამაში პერსონალური კომპიუტერისთვის, რომელიც წინა ნაწილის გამოსვლიდან ორი წლის შემდეგ ყველა ფორმატის ჩარტის სათავეში იმყოფებოდა. თამაშმა გამოსვლის შემდეგ დადებითი შეფასებები მიიღო.

კონცეფცია ამ თამაშში იგივეა, რაც *The Sims 3*-ში. მოთამაშე აკონტროლებს სიმების სხვადასხვა მოქმედებას და შეუძლია მათ შორის ურთიერთობათა ჩამოყალიბება. ეს თამაში, ისევე, როგორც სერიის სხვა ნაწილები, საბოლოო მიზანს არ შეიცავს, მისი განვითარება არახაზოვანია. მოდულები Create-a-Sim და Build Mode გადამუშავდა იმისთვის, რომ მომხმარებელს ჰქონოდა მეტი თავისუფლება თამაშის შიგთავსის შემუშავებისას. ემოციური მდგომარეობა თამაშში მნიშვნელოვან როლს ასრულებს, უფრო მეტად, ვიდრე ეს წინა ნაწილებში იყო. აქცენტი გამახვილებულია სოციალურ ურთიერთობებზე, მომხმარებლის გარეგნობაზე და პიროვნებაზე. .

## თამაშის პროცესი
*The Sims 4* ცხოვრების სიმულატორი თამაში, ისევე, როგორც მისი წინამორბედები. მოთამაშე ქმნის სიმ-პერსონაჟს და მის ცხოვრებას აკონტროლებს, აღმოაჩენს რა მის სხვადასხვა თავისებურებას, რაც თამაშის განვითარებაზე გავლენას ახდენს. სიმებს შეუძლიათ რამდენიმე დავალების შესრულება, მაგალითად, ერთი დავალების შესრულებისას საუბარი. სიმების განწყობას გავლენა აქვს თამაშის განვითარებაზე - მაგალითად, სიმს შეუძლია ამა თუ იმ ამოცანის შესრულება, თუკი ძალიან გაბრაზებულია ან ზედმეტად აღტაცებული.

ისევე, როგორც თამაშების სერიის წინა ნაწილებში, პერსონაჟის მოქმედება დიდ გავლენას ახდენს მის მომავალზე. ერთ-ერთი ფაქტორია Legacy Challenge - მოთამაშე მართავს სიმს და ცდილობს, რომ მისი შთამომავლობა ათი თაობით გახანგრძლივდეს.

### Create A Sim 
ერთ-ერთი მნიშვნელოვანი ცვლილება ახალი ნაწილის რეჟიმში Create A Sim არის გაუქმებული გადამრთველები, მათ მაგივრად შემოტანილია მაუსით დაწკაპვის და გადაწევის ფუნქცია. მაუსით აგრეთვე შესაძლებელი გახდა სიმის მიმიკის მართვა. მოთამაშეებს შეუძლიათ სხეულის ნებისმიერი ნაწილის შეცვლა. ეს არის ახალი ფუნქცია, რომელიც არ არსებობდა წინა ნაწილებში, სადაც შეიძლებოდა მხოლოდ ცალკე ფორმების მანიპულირება. თუმცა, ძველი ფუნქციები ამ ნაწილშიც არის შენარჩუნებული.

თამაშის ძირითად გამოცემებს ახლავს მამაკაცებისა და ქალების 40-ზე მეტი ვარცხნილობა. წინასწარ მომზადებული გარეგნობა ხელმისაწვდომია - სხეულის ფორმებიდან სხვადასხვა ეთნიკურობამდე. თამაშში სიცოცხლის რამდენიმე სტადიაა - პატარაობა, ბავშვობა, მოზარდობა, ახალგაზრდობა, მოზრდილობა და მოხუცებულობა - მიუხედავად იმისა, რომ პატარაობა მხოლოდ სიმის დაბადების დროს არის ხელმისაწვდომი.

თამაშში კვლავ არის თვისებების ფუნქცია. ყოველ სიმს აქვს სამი თვისება და მისწრაფებები ფარული თვისებით.

წინა ნაწილებთან შედარებით, სადაც ყოველდღიურ, ოფიციალურ, საძინებლის, ათლეტურ, წვეულებებისა და საცურაო კოსტიუმებს ჰქონდათ შეზღუდვა, მეოთხე ნაწილში დასაშვებულია ჩაცმულობის სტილების აღრევა. კატეგორიაში ხუთამდე ფორმაა ხელმისაწვდომი.

### შეძენის და მშენებლობის რეჟიმი 
*The Sims 4*-ში შეძენის და მშენებლობის რეჟიმები შეთავსებულია. დეტალური სისტემა წარმოდგენილია სამეზობლოს და ლანდშაფტის არჩევით. სხვადასხვა დაბლოკილი ფუნქცია ხელმისაწვდომი ხდება თამაშის განვითარებასთან ერთად. შესაძლებელია მთლიანი შენობების და ოთახების მიწის ნაკვეთზე გადაადგილება. დამატებულია კედლის სიმაღლის რეგულირებაც.

თამაშს დაემატა აუზის შექმნის ფუნქცია, საკუთარი ვერსიის და ფორმების შერჩევით. არსებობს თამაშში ე.წ. *მოდის* გააქტიურების საშუალებაც - ამ შემთხვევაში ისეთის, რომელიც მოთამაშეს ავტომატურად ანიჭებს დიდი რაოდენობის თანხას (50 000 სიმოლეონს). 

ძიების ფუნქცია, რომელიც თამაშს დაემატა, ობიექტის ძიებისა და შეძენის საშუალებას იძლევა.

### გალერეა
*The Sims 4* აღჭურვილია სოციალური ფუნქციებით, მაგალითად, იმ სიმების და სახლების იმპორტირებით, რომლებიც შექმნილია სხვა მოთამაშეების მიერ საჯარო გალერეისთვის. ამას, თავის მხრივ, გავლენა აქვს სიმის სამყაროზე.

### სამყაროები 
*The Sims 4*-ის ძირითადი გამოცემა შეიცავს ორ სამყაროს - Willow Creek-ს და Oasis Springs-ს. ორივე შეიცავს ხუთ სამეზობლოს, ანუ ხუთ ლანდშაფტს. უფასო განახლების მეშვეობით თამაშს ემატება თხუთმეტი ლანდშაფტისგან შემდგარი ახალი სამყარო Newcrest.

## შემუშავება
*The Sims 4* შეიმუშავა The Sims Studio-მ, Electronic Arts-ის ფილიალ Maxis-ის ნაწილმა, ხოლო დისტრიბუტორია Electronic Arts. მიდგომა განსხვავდება *The Sims 3*-ისგან, რომელიც მხოლოდ The Sims Studio-მ შეიმუშავა. ეს არის *The Sims 2*-ის შემდეგ პირველი თამაში, რომლის შემუშავება დაიწყო Maxis-ის თანამონაწილეობით.

*The Sims 4* ერთმომხმარებლიანი თამაშია და არ საჭიროებს ინტერნეტის მუდმივ წყაროს. თუმცა, მოთამაშეებს თამაშის აქტივაციისთვის დასჭირდებათ ანგარიში Origin-ზე და ინტერნეტ-შეერთება. თამაშის ორკესტრული ნაწილის კომპოზიტორია ილან ეშკერი. მუსიკა ჩაიწერა ები-როუდის სტუდიებში. იგი შესრულებულია ლონდონის მეტროპოლიტენის ორკესტრის მიერ.

2013 წლის 25 აპრილს გავრცელდა რამდენიმე კადრი, რომელშიც სიმულირებული იყო თამაშის მსვლელობა. 2013 წლის 3 მაისს Electronic Arts-მა მოყვარულთა რამდენიმე საიტს გაუგზავნა წერილი, ინფორმაციით იმის შესახებ, რომ 6 მაისს მნიშვნელოვანი განცხადება გაიჟღერებდა. ბევრი მიხვდა, რომ საუბარი იყო თამაშის ახალ ნაწილზე.

20 აგვისტოს გამოქვეყნდა თამაშის მსვლელობის დემო ვიდეო, რომელიც იმავე დღეს Gamescom-ზე, ტრეილერთან ერთად აჩვენეს. შენობების და პერსონაჟების შექმნის მაგალითების ამსახველი ვიდეოები 2014 წლის დასაწყისში გამოუშვეს. დამატებითი ვიდეოები აჩვენეს Electronic Entertainment Expo-ზე, 2014 წლის 9 ივნისს. რამდენიმე რჩეული მოთამაშე მიწვეული იყო Sims Camp-ში. მათ თამაში გააცნეს საჯარო გამოცემამდე და პრესის მიმოხილვებამდე, შედეგად თამაშის დეტალებს ფანების საიტებზე არც თუ აქტიურად განიხილავდნენ. Maxis-მა განაცხადა, რომ თამაში სუსტი ტექნიკური დეტალების მქონე კომპიუტერებზე უფრო სწრაფად იმუშავებდა, ვიდრე მისი წინამორბედი.

არსებობდა ეჭვი, რომ *The Sims 4*-ის გამოშვება 2014 წლის დასაწყისში იგეგმებოდა, მაგრამ მოგვიანებით თარიღმა 2 სექტემბრისთვის გადაიწია.

2014 წლის 14 მაისს პროდიუსერმა რაიან ვოუნმა წარადგინა Create-a-Sim-ის კიდევ ერთი ტრეილერი. მასში ასახული იყო წინასწარ შექმნილი სიმები ბელა და მორტიმერ გოთები.

28 ივნისს გამოვიდა კიდევ ერთი ვიდეო - ყოველი სიმის "ორიგინალურობის" და მათი ემოციების წარმოჩენით.

EA-მ კიდევ ერთი ტრეილერი მოგვიანებით წარადგინა და გამოაცხადა საბოლოოდ გამოსვლის თარიღიც - 2 სექტემბერი. ეს მოხდა 2014 წლის 9 ივნისს, Electronic Entertainment Expo-ს კონფერენციაზე. *The Sims 4* 2 სექტემბერს ჩრდილოეთ ამერიკაში გამოვიდა, ხოლო 4 სექტემბერს - ევროპაში, ავსტრალიასა და ბრაზილიაში.

2015 წლის იანვარში Maxis-მა გამოაცხადა თამაშის პირველი ფასიანი დამატების, *Outdoor Retreat*-ის გამოსვლის შესახებ. მასში ყურადღება გამახვილებულია ეროვნულ პარკში აქტივობებზე.

ამჟამად თამაშის კონსოლური ვერსიის გამოშვება დაგეგმილი არ არის.

### შემუშავება Mac-ისთვის
პირველი ანონსის შემდეგ EA-მ განაცხადა, რომ *The Sims 4* იქმნებოდა როგორც Windows-ისთვის, ასევე Mac-ის სისტემებისთვის და ორივე 2014 წელს გამოვიდოდა. თუმცა, გამოსვლის თარიღის მოახლოებისას კომპანიამ განაცხადა, რომ ყურადღება გადაიტანეს Windows-ის ვერსიაზე და Mac-ის ვერსიის შემუშავების გეგმა არ ყოფილა. 2014 წლის ოქტომბერში გამოქვეყნდა ვრცელი ინფორმაცია Mac-ის ვერსიის მომავალში გამოცემის შესახებ. ვოუნმა International Business Times-ს უამბო, რომ გუნდი მუშაობდა Mac-ის ვერსიაზე. 2015 წლის 13 იანვარს EA-მ დაადასტურა, რომ Mac-ის ვერსიას თებერვალში გამიუშვებდა. 2 თებერვალს გავრცელებული ინფორმაციით, Mac-ის ვერსია 17 თებერვალს გამოიცემოდა. შემუშავების ადრეულ ეტაპზე გამოქვეყნდა ინტერვიუ პროდიუსერთან, რომელშიც ცნობილი გახდა, რომ Create-a-Style (შექმენი-ციკლი, CASt), მორგების ფუნქცია, რომელიც წინა თამაშებში უკვე არსებობდა, ახალ ვერსიაში არ მოხვდებოდა.  დეველოპერებმა Twitter-ზე გამოქვეყნებულ რამდენიმე შეტყობინებაში ხაზი გაუსვეს, რომ თამაში გაიყიდებოდა ამბის განვითარების შემცირებული ვერსიით და სხვადასხვა სარდაფი, მაღაზია, სასკოლო და სამუშაო დაწესებულებები მასში არ მოხვდებოდა. მიუხედავად იმისა, რომ კარიერები და სკოლები კვლავ იარსებებდნენ, ისინი *The Sims 3*-სგან განსხვავებული იქნებოდნენ, უფრო მეტად *The Sims 2*-ის მსგავსები.

ამ ანონსების გამო მრავალი მოყვარული უკმაყოფილო იყო. წარმოიშვა ვარაუდები, რომ ნახსენები ფუნქციების ამოღება გადაწყვიტეს მათთვის ფასიანი სტატუსის მისანიჭებლად ან უბრალოდ იმისთვის, რომ თამაში მალე დაესრულებინათ. რამდენიმე ფანმა ინტერნეტში გამოაქვეყნა პეტიცია, ამ ფუნქციების აღდგენის მოთხოვნით, იმ შემთხვევაშიც, თუ ამის გამო აუცილებელი გახდებოდა თამაშის გამოსვლის თარიღის გადაწევა.

Maxis-ის თქმით, შეუძლებელი იყო ახალ თამაშში *The Sims 3*-ში ექვსი წლის განმავლობაში დამატებული ყველა ფუნქციის ინტეგრირება და მათი გააქტიურობა მოგვიანებით ყოველთვის იყო შესაძლებელი, მიუხედავად იმისა, რომ უცნობი იყო, როგორ მოხდებოდა ეს ან იქნებოდა თუ არა ეს შიგთავსი უფასო.

Maxis-ს და *The Sims*-ის პროდიუსერ გრემ ნერდონს ჰკითხეს, ხომ არ დაემატა ესა თუ ის ახალი ფუნქცია (მაგალითად, ორცხობილის მანქანა) სხვა, უფრო მნიშვნელოვანი თავისებურებების სანაცვლოდ, თუმცა პასუხად მიიღეს, რომ ყველაფერი დამოკიდებული იყო დროის მხრივ შეზღუდვებზე, დატვირთვაზე და დეველოპერების განაწილებაზე (ისევე, როგორც სხვა სფეროებში დეველოპერების ნაკლებობაზე), ამასთან რისკის ფაქტორებზეც:

Maxis-ის და *The Sims*-ის პროდიუსერ რეიჩელ რუბინ ფრანკლინის მიერ მოგვიანებით გამოქვეყნებულ ერთობლივ ბლოგ-პოსტში ჩანდა, რომ ისინი მოყვარულთა აღელვებას ყურს უგდებდნენ. პოსტში განმარტებული იყო  *The Sims 4*-ის შემუშავებისას დეველოპერების მხრიდან ყურადღების გამახვილება თამაშის ახალ ტექნოლოგიებზე და რომ მსხვერპლზე, რომელიც გუნდმა გაიღო, „რთულად გადასაყლაპი აბი“ იყო:

ფრანკლინმა განაცხადა, რომ ახალი თავისებურებების, მაგალითად, სიმების ემოციების, დახვეწილი ანიმაციის, ინტერაქტიულობის და ქცევის, ისევე, როგორც ახალი Create-a-Sim-ის და მშენებლობის საშუალებების გამო ყურადღება აღარ გაამახვილეს საცურაო აუზებსა თუ ბავშვურ ცხოვრებაზე.

თუმცა 2014 წლის 1 ოქტომბერს Maxis-მა დაადასტურა, რომ ერთ-ერთი ამოღებული ფუნქცია, აუზი, ისევე, როგორც სხვა განახლებები და თავისებურებები, ნოემბერში თამაშს უფასოდ დაემატებოდა, შესწორების სახით. სხვა განახლებებს შორის მომავალში უნდა ყოფილიყო სხვა სარდაფები.

## მარკეტინგი და გამოცემა
SteelSeries-მა და Electronic Arts-მა გამოაცხადეს, რომ *The Sims 4*-ის სარეკლამო კამპანიის ფარგლებში თემატური დამატებები გამოვიდოდა - ყურსასმენები; მაუსები, რომლებიც სიმების თამაშში ემოციური მდგომარეობის მიხედვით ანათებენ და მაუსის ხალიჩები, სიმების სხვადასხვა ჯგუფის გამოსახულებით.

Create a Sim-ის გასაცნობი ცალკეული დემო ვერსია საჯაროდ და უფასოდ გავრცელდა. აგრეთვე გამოვიდა სატელევიზიო პრომო რგოლები, მსახიობ ჩარლი დეის გახმოვანებით.

### რეიტინგები
2014 წლის 9 მაისს ცნობილი გახდა, რომ რუსეთში *The Sims 4*-ს მიენიჭა რეიტინგი "18+ (აკრძალული ბავშვებისთვის)". გადაწყვეტილება გამომდინარეობდა ერთსქესიანი პარტნიორების თამაშში არსებობის ფუნქციიდან, რასაც ეწინააღმდეგებოდა რუსეთის კანონი ლგბტ თემის პროპაგანდის შესახებ.  სერიის თამაშების წინა ვერსიები კლასიციფირებული იყო, როგორც დასაშვები უმცროსი ასაკისთვის. მაგალითად, გერმანიაში *The Sims 3* 6+ ასაკისთვის დასაშვებად მიიჩნიეს.

2014 წლის 8 ივლისს ავსტრალიის კლაციფიცირების კომისიამ *The Sims 4*-ს "M" ნიშანი მიანიჭა (Mature, ), "ძალადობისა და სექსუალური თემებისთვის". "M"  რეიტინგი აღნიშნავს, რომ შიგთავსის გავლენა საშუალოა. იგი აღნიშნავს, რომ თამაში განკუთვნილია მოზარდებისთვის 15 წლის ასაკზე ზემოთ, თუმცა იგი კანონით არ კრძალავს თამაშის რომელიმე სხვა ასაკში გამოყენებას.

## შეფასება
## რესურსები ინტერნეტში
* 

## სქოლიო
კატეგორია:2014 წლის ვიდეო თამაშები
კატეგორია:Electronic Arts-ის თამაშები
კატეგორია:ცხოვრების სიმულატორი თამაშები
კატეგორია:Mac OS X-ის თამაშები
კატეგორია:Windows-ის თამაშები